钦定古今图书集成/明伦汇编/氏族典/第187卷 > 萧伟
## 钦定古今图书集成/明伦汇编/氏族典/第187卷 > 萧伟

按《梁书南平元襄王伟传》：“南平元襄王伟，字文达，太
祖第八子也。幼清警好学。齐世起家晋安镇北法曹
行参军府，迁骠骑，转外兵。义师起，南康王承制板为
冠军将军，留行雍州开府事。义师发后，州内储备及
人皆虚竭，魏兴太守裴师仁、齐兴太守颜僧都并据
郡不受命，举兵将袭雍州。伟与始兴王憺遣兵要击”，
大破之，州境以安。巴东太守萧慧训子璝及巴西太
守鲁休烈起兵逼荆州，尚书仆射夏侯详议征兵雍
州，伟乃割州府将吏，配始兴王憺往赴之。憺既至，璝
等皆降。和帝诏以伟为使持节、都督雍梁南北秦四
州郢州之竟陵司州之随郡诸军事、宁蛮校尉、雍州
刺史。寻加侍中，进号镇北将军。天监元年，加散骑常
侍，进督荆、宁二州，封建安郡王。四年，徙都督南徐州
诸军事、南徐州刺史。五年，至都，改为抚军将军、丹阳
尹。六年，迁使持节、都督扬、南徐二州诸军事、右军将
军、扬州刺史。未拜，进号“中权将军。”七年，以疾表解州，
改侍中、中抚军，知司徒事。九年，迁护军、石头戍军事。
其年，出为使持节、散骑常侍、都督江州诸军事、镇南
将军、江州刺史。十一年，以本号加开府仪同三司。其
年，复以疾陈解。十二年，征为中抚将军，以疾不拜。十
三年，改为左光禄大夫。十五年，所生母陈太妃寝疾，
伟及临川王宏侍疾，并衣不解带。及太妃薨，毁顿过
礼，水浆不入口累日。十七年，高祖以建安土瘠，改封
南平郡王，迁侍中、左光禄大夫、开府仪同三司。普通
五年，进号镇卫大将军。中大通元年，以本官领太子
太傅。四年，迁中书令、大司马。五年，薨，时年五十八。赠
侍中、太宰、王如故，谥曰元襄。